“FERMER XOʻJALIGI TOʻGʻRISIDA”, “DEHQON XOʻJALIGI TOʻGʻRISIDA”GI OʻZBEKISTON RESPUBLIKASI QONUNLARINI AMALGA OShIRISh MUDDATLARI VA ChORA-TADBIRLARI TOʻGʻRISIDA
(law, 2022-07-22)

“Fermer xoʻjaligi toʻgʻrisida” va “Dehqon xoʻjaligi toʻgʻrisida”gi Oʻzbekiston Respublikasi qonunlarini amalga oshirish hamda qishloq xoʻjaligi mahsulotlarini ishlab chiqarishda dehqon va fermer xoʻjaliklarining ahamiyatini oshirish maqsadida Vazirlar Mahkamasi qaror qiladi: 1. Qoraqalpogʻiston Respublikasi Vazirlar Kengashi, viloyatlar va tumanlar hokimliklari: 1998-yil 1-oktabrgacha barcha tumanlarda faoliyat koʻrsatayotgan dehqon (fermer) xoʻjaliklarini ularning Yer kodeksiga, “Fermer xoʻjaligi toʻgʻrisida”gi Oʻzbekiston Respublikasi Qonuni qoidalari va normalariga muvofiqligini xatlab chiqsinlar hamda ularni qayta roʻyxatdan oʻtkazsinlar; Oʻzbekiston Respublikasi Qishloq va suv xoʻjaligi vazirligi, Oʻzbekiston Dehqon va fermer xoʻjaliklari uyushmasi bilan birgalikda har bir tumanda faoliyat koʻrsatayotgan dehqon (fermer) xoʻjaliklari boshliqlarini attestatsiyadan oʻtkazish va ushbu xoʻjaliklarni fermer xoʻjaliklari sifatida qayta roʻyxatdan oʻtkazish hamda faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish bilan shugʻullanuvchi komissiyalar tuzsinlar. Attestatsiya oʻtkazuvchi komissiyalar fermer xoʻjaliklari boshliqlarining yuqori hosil olish uchun ilgʻor agrotexnika usullarini qoʻllash, urugʻlik, oʻgʻitlar va suv resurslaridan samarali foydalanish, chorva mollari va parrandalar mahsuldorligini oshirish boʻyicha yuksak bilim va malakaga ega ekanliklariga eʼtiborni qaratsinlar. 2. Quyidagilar: faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish Tartibi 4-ilovaga muvofiq tasdiqlansin. 3. Qoraqalpogʻiston Respublikasi Vazirlar Kengashi, viloyatlar va tumanlar hokimliklari, Oʻzbekiston Dehqon va fermer xoʻjaliklari uyushmasi dehqon (fermer) xoʻjaliklarini fermer xoʻjaliklari sifatida qayta roʻyxatdan oʻtkazish natijalari toʻgʻrisida 1998-yil 1-oktabrgacha Vazirlar Mahkamasiga axborot bersinlar. Oʻzbekiston Respublikasi Makroiqtisodiyot va statistika vazirligi fermer xoʻjaliklarini xatlovdan va qayta roʻyxatdan oʻtkazish natijalariga koʻra statistika hisobotiga tegishli aniqliklar kiritsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari I. H. Joʻrabekov zimmasiga yuklansin. 1. Ushbu Tartib faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish mexanizmini belgilaydi. 2. Faoliyat koʻrsatayotgan shaxsiy yordamchi xoʻjaliklar xoʻjalik boshligʻining qishloq xoʻjaligi kooperativi (shirkat xoʻjaligi) boshqaruviga yoxud boshqa qishloq xoʻjaligi korxonalari, muassasalari va tashkilotlarining ish beruvchisi (maʼmuriyati)ga hamda tuman hokimiga yozma murojaatiga asosan yuridik shaxs tashkil etgan yoki yuridik shaxs tashkil etmagan holda ushbu xoʻjaliklar aʼzolarining qarori bilan ixtiyoriylik asosida dehqon xoʻjaliklariga oʻzgartiriladi. Arizada soʻralayotgan yer uchastkasining joylashgan manzili, maydoni, dehqon xoʻjaligining tarkibi hamda qishloq xoʻjaligi ishlab chiqarishini tashkil etish uchun yer uchastkasidan belgilangan maqsadda foydalanishning yoʻnalishlari koʻrsatiladi. 3. Qishloq xoʻjaligi kooperativi (shirkat xoʻjaligi) boshqaruvi faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish toʻgʻrisidagi masalani umumiy majlis muhokamasiga kiritadi, umumiy majlis bu xususda tegishli qaror qabul qiladi. Boshqa qishloq xoʻjaligi korxonalari, muassasalari va tashkilotlarida faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish toʻgʻrisidagi qaror shu korxonalar, muassasalar va tashkilotlarning yuqori boshqaruv organi, ish beruvchisi (maʼmuriyati) tomonidan qabul qilinadi. 4. Qishloq xoʻjaligi kooperativi (shirkat xoʻjaligi) umumiy majlisining yoki boshqa qishloq xoʻjaligi korxonasi, muassasasi va tashkiloti yuqori boshqaruv organining, ish beruvchisi (maʼmuriyati)ning qarori asosida tuman hokimi faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish boʻyicha tuman komissiyasining xulosasini inobatga olgan holda faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish toʻgʻrisida qaror qabul qiladi. 5. Faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish uchun tuman hokimining qarori bilan hokimligi huzurida faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish boʻyicha komissiya tashkil etiladi. Komissiya tarkibiga tuman hokimligi, yer uchastkalarini berish (realizatsiya qilish) masalalarini koʻrib chiqish Komissiyasi, Oʻzbekiston fermer, dehqon xoʻjaliklari va tomorqa yer egalari kengashining tuman vakilligi, tuman iqtisodiyot va statistika boʻlimi, soliq xizmati, qishloq xoʻjaligi kooperativlari (shirkat xoʻjaliklari) hamda posyolka, qishloq va ovul fuqarolar oʻzini oʻzi boshqarish organlarining vakillari kiradilar. 6. Faoliyat koʻrsatayotgan shaxsiy yordamchi xoʻjaliklarni dehqon xoʻjaliklariga oʻzgartirish boʻyicha komissiya besh kun muddatda shaxsiy yordamchi xoʻjalik egasining murojaatini koʻrib chiqadi. Bunda Komissiya: yer uchastkasidan unumli foydalanilishiga; yer soligʻi, suv resurslaridan foydalanganlik uchun soliq, mulk soligʻi toʻlanishi holatiga; dehqon xoʻjaliklari faoliyatini tartibga soluvchi qonun hujjatlariga rioya etilishiga eʼtibor beradi. 7. Komissiya faoliyat koʻrsatayotgan shaxsiy yordamchi xoʻjalikni dehqon xoʻjaligiga oʻzgartirish toʻgʻrisidagi tegishli taklifni hokimga taqdim etadi. 8. Tuman hokimining faoliyat koʻrsatib turgan shaxsiy yordamchi xoʻjaliklarni dehqon xoʻjaliklariga oʻzgartirish toʻgʻrisidagi qarori tuman moliya, bank, soliq va boshqa tuzilmalari uchun majburiy hujjat hisoblanadi. 9. Faoliyat koʻrsatayotgan shaxsiy yordamchi xoʻjalik aʼzolari qonunda belgilangan tartibda yuridik va jismoniy shaxslar bilan oʻzaro munosabatlarda dehqon xoʻjaligining manfaatlarini ifoda etuvchi xoʻjalik boshligʻini saylaydilar. Xoʻjalik boshligʻi yoki xoʻjalikning muomalaga layoqatli aʼzolaridan birining nomiga yer uchastkasiga meros qilib qoldiriladigan umrbod egalik qilish huquqi rasmiylashtiriladi.